**И З В Ј Е Ш ТА Ј**

**О РАДУ ЈАВНЕ УСТАНОВЕ ЦЕНТАР ЗА СОЦИЈАЛНИ РАД БИЈЕЉИНА**

**ЗА 2020. ГОДИНУ**

Програмом рада Скупштине града Бијељина за 2021. годину, предвиђено је разматрање извјештаја о раду Јавне установе Центар за социјални рад Бијељина за 2020.годину са Програмом рада за 2021.годину.

Циљ извјештаја је упознавање са стањем у области социјалне заштите и функционисањем Центра за социјални рад Бијељина.

Информација је урађена на основу евиденције и документације којом располаже Центар за социјални рад Бијељина.

**УВОД**

Јавна установа Центар за социјални рад је установа социјалне заштите чији је оснивач Град Бијељина. У спровођењу дјелатности социјалне заштите и социјалног рада, Центар врши јавна овлашћења из социјалне, породичне и дјечије заштите на локалном нивоу. Надлежности и задаци Центра произилазе из: Закона о социјалној заштити, Породичног закона, Закона о дјечијој заштити, Одлуке о проширеним правима и услугама из области социјалне заштите, те других прописа кoји регулишу права из ове области.

Центар за социјални рад дјелује и као стручна установа која прати и открива социјалне потребе грађана, развија превентивне активности, координира са осталим актерима у области социјалне заштите, планира и иницира развој нових и унапређење постојећих услуга, води евиденцију о корисницима и пруженим услугама и мјерама.

У 2018. години, закључком број 01-013-21-11/18 од 29.10.2018. године, Скупштина града Бијељина усвојила је План развоја социјалне заштите на подручју града Бијељина за период 2019-2024. године. Овим Планом прецизније се дефинишу потребе и активности које треба предузети у циљу развијања социјалне заштите, у којој се на најефикаснији начин користе постојећи и развијају нови ресурси у заједници, пружају квалитетније и разноврсније услуге, ради очувања и побољшања квалитета живота рањивих и маргинализованих појединаца и група.

Центар остварује редовну сарадњу са Градском управом, преко Одјељења за друштвене дјелатности, Градском организацијом Црвеног крста, Полицијском управом Бијељина, школама, мјесним заједницама, здравственим установама, установама социјалне заштите, НВО сектором, те другим организацијама и установама које се баве овом или сличном проблематиком.

Од марта 2020. године, Центар за социјални рад Бијељина, организује рад у новоизграђеном објекту, у новим савременим условима, чиме су значајно побољшани услови рада и створене могућности за проширење дјелатности рада Центра.

Пресељење Центра у нову зграду, убрзала је пандемија услед вируса корона због чега је Центар, по хитном поступку, морао напустити просторије болнице (Центар је од 2015. године до марта 2020. године користио простор Опште болнице „Свети Врачеви“-тзв. старо плућно одјељење). Значајан труд, рад и финансијска средства била су неопходна како би се створили услови за рад у новој згради и очувао континуитет у раду ове јавне установе.

**I - ОРГАНИЗАЦИЈА РАДА**

На пословима и радним задацима Центрa, у току 2020. године, aнгажовано је 37 радника на неодређено вријеме: директор, 7 социјалних радника, 5 правника, 3 психолога, 2 специјална педагога, 1 педагог, 4 економиста, 7 административних радника, 2 радника у Дневном центру за дјецу са сметњма у развоју (дефектолог и медицински техничар), 2 радника у Дневном центру за дјецу у ризику (социолог и професор енглеског језика) и 3 помоћна радника.

Поред стално запослених, због повећаног обима посла и замјене одсутних радника услед привремене спријечености за рад, у току 2020. године ангажовани су радници на одређено вријеме.

На пословима социјалног радника у току 2020. године укупно је ангажовано 9 радника. Два дипломирана социјална радника је запослено на одређено вријеме (због повећаног обима посла).

Остали радници на одређено вријеме (два радника) ангажовани су из сљедећих разлога: један дипломирани правник-због повећаног обима посла; један дипломирани психолог- на пословима стручни сарадник за рад са дјецом у ризику у Дневном центру за дјецу у ризику.

У току године Центар је имао и 4 приправника, и то 2 дипломирана социјална радника и 2 дипломирана психолога.

|  |  |  |  |
| --- | --- | --- | --- |
| **СТРУКТУРА ЗАПОСЛЕНИХ** | **2019** | **2020** | **СТРУЧНА СПРЕМА** |
| **БРОЈ РАДНИКА** | **БРОЈ РАДНИКА** |
| **ДИРЕКТОР** | **1** | **1** | ВСС |
| Помоћник Директора (из реда запослених) | 1 | 1 | ВСС |
| **СТРУЧНИ РАДНИЦИ** | **19** | **18** |  |
| Социјални радник | 7 | 7 | ВСС |
| Социјални радник | 3 | 0 | ВШС |
| Правник | 3 | 5 | ВСС |
| Психолог | 3 | 3 | ВСС |
| Педагог | 1 | 1 | ВСС |
| Дефектолог | 1 | 0 | ВСС |
| Специјални педагог | 1 | 2 | ВСС |
| **ПОСЛОВИ НА РЕАЛИЗАЦИЈИ ПРАВА ИЗ ДЈЕЧИЈЕ ЗАШТИТЕ** | **4** | **0** |  |
| Референт | 2 | 0 |  |
| Референт | 1 | 0 |  |
| Референт | 1 | 0 |  |
| **ДНЕВНИ ЦЕНТАР ЗА ДЈЕЦУ СА СМЕТЊАМА У РАЗВОЈУ** | **0** | **2** |  |
| Дефектолог | 0 | 1 | ВСС |
| Медицински техничар | 0 | 1 | ССС |
| **ДНЕВНИ ЦЕНТАР ЗА ДЈЕЦУ У РИЗИКУ** | **0** | **2** |  |
| Социолог | 0 | 1 | ВСС |
| Остали | 0 | 1 | ВСС |
| **АДМИНИСТРАТИВНО ОСОБЉЕ** | **7** | **11** |  |
| Економиста | 3 | 4 | ВСС |
| Економиста | 1 | 0 | ССС |
| Административни радници | 3 | 7 | 5 ВСС; 2 ССС |
| **ПОМОЋНО ОСОБЉЕ** | **2** | **3** |  |
| Чистачица | 1 | 1 | ОШ |
| Курир | 0 | 1 | ССС |
| Возач | 1 | 1 | ССС |
| **СВЕГА:** | **33** | **37** |  |

*Табела 1. Радници запослени у Центру ( стање на дан 31.12.2020. године)*

Центар обавља послове и радне задатке из законом утврђеног дјелокруга рада и надлежности путем: стручног вијећа, стручног колегијума, одјељења, служби, водитеља случаја, тимова за посебне случаје, као и појединчних извршилаца, што представља заокружену цјелину за обављање одређених послова у Центру.

Стручно вијеће чине сви стручни радници Центра. Стручни колегијум чине директор и руководиоци одјељења.

У складу са Правилником о унутрашној организацији послова и радних задатака у ЈУ Центру за социјални рад, формирана су одјељења и службе које чине радници чији послови и радни задаци представљају сродну цјелину на принципима концентрације и груписања послова према врсти, сродности и повезаности, те примјене јединствених метода у смислу унутрашње подјеле рада:

* **Кабинет директора** формиран као самостална организациона јединица унутар унутрашње организације Центра и обавља најсложеније послове руковођења и управљања Центром,
* **Одјељење за опште и финансијске послове** обавља послове из области праћења остваривања политике финансирања Центра, припремања нацрта/приједлога буџета Центра, праћења и евиденције прихода и извршење расхода буџета и израде финансијских извјештаја Центра, контроле правилности и законитости коришћења буџетских средстава, послове пријемне канцеларије, протокола и архива, послове на одржавању информационог система, јавних набавки, послове за потребе Центра а који се односе на: одржавање, управљање, обезбjеђењe и заштиту објеката, опреме и друге имовине коју користи Центар, одржавање хигијене у просторијама Центра, као и друге послове који се посебним актом ставе у дјелокруг рада Одјељења. У Одјељењу су оранизоване двије служе: Служба за финансије и Служба општих послова.
* **Одјељење за породично-правну** заштиту врши стручне и управне послове из области породичних односа, а у циљу заштите интереса свих чланова породице која је у кризи. У одјељењу се спроводе поступци заштите лица без адекватног породичног старања кроз разне облике старатељства, израђују се индивидуални програми заштите штићеника под старатељством, са нарочитим акцентом на малољетну дјецу, а у циљу стварања оптималних услова за њихов несметан раст и развој. Спроводи се поступак усвојења дјеце која испуњавају услове за овај вид трајног збрињавања. Заједно са осталим субјектима заштите од насиља у породици, а у складу са важећим законским прописима и протоколима, одјељење ради на заштити жртава насиља и спречавања насиља у породичној заједници.
* **Одјељење за социјалну заштиту** врши стручне и управне послове из области социјалне, породично-правне и дјечије заштитe.
* **Одјељење за дјецу и омладину** обавља послове из области малољетничке делинквенције и рада са васпитно запуштеном и занемареном дјецом, послове рада са малољетницима у сукобу са законом, васпитно занемареном и запуштеном дјецом, сарађује са образовним институцијама, бави се развојем и обезбјеђивањем услуга које су директно усмјерене на унапређивање квалитета збрињавања дјеце и омладине са поремећајима у понашању, дјеце са друштвено неприхватљивим понашањем и дјеце са другим проблемима у развоју, као и развојем и обезбјеђивањем услуга које су директно усмјерене на унапређивање квалитета збрињавања дјеце и омладине са сметњама у развоју. Рад у Одјељењу за дјецу и омладину организован је кроз ниже организационе јединице и то: Служба за малољетничку делинквенцију, Дневни центар за дјецу у ризику и Дневни центар за дјецу са сметњама у развоју.

Кроз рад одјељења и служби реализују се облици, мјере и услуге социјалне заштите.

**II – ОБЛИЦИ, МЈЕРЕ И УСЛУГЕ СОЦИЈАЛНЕ ЗАШТИТЕ**

**А-ПРАВА ИЗ ЗАКОНА О СОЦИЈАЛНОЈ ЗАШТИТИ**

Законом о социјалној заштити (Службени гласник Републике Српске бр. 37/12 , 90/16 , 94/19 и 42/20) регулисана су основна права у области социјалне заштите становништва:

* новчана помоћ
* лична инвалиднина
* додатак за помоћи његу другог лица
* подршка у изједначавању могућности дјеце и омладине са сметњама у развоју
* смјештај у установу
* збрињавање у хранитељску породицу
* помоћ и њега у кући
* дневно збрињавање
* једнократна новчана помоћ и
* савјетовање.

1. **Корисници новчане помоћи**

Право на новчану помоћ може остварити породица, чији су чланови неспособни за рад, који немају властитих прихода или чији су укупни приходи за издржавање испод нивоа новчане помоћи утврђене Законом о социјалној заштити, који немају вишак стамбеног простора, који немају другу имовину из чије се вриједности могу осигурати средства за издржавање, који немају сроднике који имају обавезу да га издржавају у складу са Породичним законом или ако ти сродници због инвалидности и друге објективне спријечености нису у могућности да извршавају обавезу издржавања.

Основица за утврђивање висине новчане помоћи у текућој години је просјечна нето плата у Републици остварена у претходној години. Средства за ово право обезбјеђују Република и локална заједница у односу 50%-50%. Новчана помоћ се исплаћује мјесечно.

Број корисника новчане помоћи, закључно са 31.12.2020. године је 414. породица.

Број породица по основу броја чланова домаћинства, закључно са децембром 2020. године, је следећи:

* 334 корисника(појединац) -135,90 КМ
* 44 породицa са два члана -181,20 КМ
* 20 породица са три члана -217,44 КМ
* 12 породицa са четири члана -244,62 КМ
* 4 породице са пет и више чланова -271,80 КМ.

*Графикон 1. Број корисника права на дан 31. децембар по наведеним годинама*

1. **Право на личну инвалиднину**

Влада Републике Српске је у јуну 2018. године донијела Одлука о одобрењу пласмана средстава за унапређење положаја лица са инвалидитетом накнадом за личну инвалиднину („Службени Гласник Републике Српске“ број 53/18, 6/19 и 9/19). У одлуци су дефинисани услови са остваривање накнаде за личну инвалиднину- поступак се спроводи у центру за социјални рад, средства обезбјеђује Република у износу од 100%.

Измјенама и допунама Закона о социјалној заштити, лична инвалиднина се уводи као основно право из Закона о социјалној заштити од 01.01.2020. године.

Закључно са 31.12. 2020. године укупно 627 лица са инвалидитетом су остварили накнаду за личну инвалиднину а висина накнаде за исплату овог права зависи од степена тјелесног оштећења а она износи:

* Код тјелесног оштећења од 100% накнада износи 135,90 КМ,
* Код тјелесног оштећења од 90% накнада износи 117,78 КМ,
* Код тјелесног оштећења од 80% накнада износи 99,66 КМ,
* Код тјелесног оштећења од 70% накнада износи 81,54 КМ,

1. **Корисници додатка за помоћ и његу другог лица**

Право на додатак за помоћ и његу другог лица има лице старије од три године које је због тјелесних, менталних, чулних поремећаја, изражених промјена у здравственом стању неопходна стална помоћ и њега другог лица, под условом да ово право не може остварити по другом основу и не користи право на смјештај у установу социјалне заштите или су смјештени у другу установу на терет буџетских средстава.

Додатак за помоћ и његу другог лица признаје се на основу налаза и мишљења стручних комисија:

* За дјецу до 18 година-Првостепена стручна комисија за процјену потреба и усмјеравање дјеце и омладине са сметњама у развоју
* За одрасла лица- Првостепена стручна комисија за утврђивање способности лица у поступку остваривања права из социјалне заштите и утврђивање функционалног стања корисника.

Број корисника додатка за помоћ и његу другог лица, закључно са 31.12.2020. године, је 2.103 , од којих право у првој групи је остваривало 850 корисника, док у другој групи, право је остваривало 1.253 корисника.

Висина накнаде за додатак за помоћ и његу другог лица за прву групу корисника у току 2020.године износила је 181,20 КМ, а за другу групу 90,60 КМ.

*Графикон2. Број корисника права на дан 31. децембар по наведеним годинама*

1. **Корисници једнократних новчаних помоћи**

У току 2020. године 1358 захтјева за остваривање права на једнократну новчану помоћ је позитивно рјешено. Просјечан износ једнократне новчане помоћи исплаћених у 2020. години износи 123,68 КМ.

Једнократне новчане помоћи најчешће су одобраване у сврху набавке основних животних намирница, лијечења, набавке лијекова, плаћање трошкова потрошње електричне енергије и других комуналних услуга.

1. **Право на смјештај у установу**

Право на смјештај у установу у току 2020. године остварило је 91 лице од чега је 13 дјеце и 78 одраслих особа.

Цијену смјештаја корисника, обухваћеним системом социјалне заштите, одређује Влада Републике Српске и иста се креће од 650,00 КМ до 725,00 КМ за кориснике смјештене у установама социјалне заштите у Републици Српској. Цијена смјештаја у установама на подручју Федерације Босне и Херцеговине износи у просјеку око 1.400,00 КМ у зависности од психофизичког стања корисника.

*Графикон 3. Број корисника права на дан 31. децембар по наведеним годинама*

|  |  |  |
| --- | --- | --- |
| Р.БР. | УСТАНОВА | Смјештај у установу |
| 1 | ЈУ Дом "Рада Врањешевић", Бања Лука | 7 |
| 2 | Дом за дјецу "Сремчица", Србија | 1 |
| 3 | Школа са домом за дјецу са оштећењем слуха, Крагујевац, | 3 |
| 4 | Дом за дјецу и омладину ометену у развоју Приједор | 7 |
| 5 | ЈУ Дом за лица са инвалидитетом Вишеград | 12 |
| 6 | ЈЗУ Болница за хроничну психијатрију Модрича | 3 |
| 7 | Специјални завод за дјецу и омладину "ДР Никола Шуменковић" Стамница, Петровац на Млави | 1 |
| 8 | ЈУ "Дом за стара лица" Кисељак Зворник | 2 |
| 9 | Центар за смјештај и дневни боравак деце и омладине ометене у развоју, Београд, Светозара Марковића 85А | 2 |
| 10 | Дом за пензионере и стара лица, И. Сарајево, Војина Комадине 13 | 1 |
| 11 | СОС Киндердорф Сарајево | 3 |
| 12 | Центар за пружање његе и помоћи у кући "Дуга" Лопаре | 3 |
| 13 | ЈУ Центар «Заштити ме» | 3 |
| 14 | Дом за старија лица "СЛАЂУР" Бијељина | 7 |
| 15 | Установа социјалне заштите за заштиту старих лица "ЕВА" Подновље | 2 |
| 16 | Завод за збрињавање ментално инвалидних особа - Баковићи | 2 |
| 17 | Међународни форум солидарности – Прихватни центар „ДУЈЕ“ | 1 |
| 18 | УСЗ Дом за старија лица „ДУГА“ Лопаре ПЈ 1 „ДУГА“ Бијељина | 31 |
|  | УКУПНО | 91 |
|

*Табела 2.-Корисници права на смјештај по установама*

1. **Право на збрињавање у хранитељску породицу**

У току 2020. године 21 лице је користило право на збрињавање у хранитељску породицу, од тога је 14 дјеце смјештених у 11 хранитељских породица и 7 одраслих лица.

Центар константно популарише хранитељство, као најцјелисходнији облик збрињавања дјеце без родитељског старања.

*Графикон 4. Број корисника права на дан 31. децембар по наведеним годинама*

1. **Право на његу и помоћ у кући**

Закључно са 31.12.2020. године у евиденцији Центра се налази 16 лица, корисника права на његу и помоћ у кући. Ово право обухвата пружање услуга одржавања личне хигијене и хигијене стана, спремање оброка, набавка лијекова и сл. Примјетно је да је, са аспекта остваривања овог права, повећана потреба за овим видом услуга, јер је све више самачких домаћинстава којима је ова помоћ потребна, те је неопходно у будућем периоду развијати овај модел услуге.

*Графикон 5. Број корисника права на дан 31. децембар по наведеним годинама*

1. **Право на подршку у изједначавању могућности дјеце и омладине са сметњама у развоју**

Ово право остварују дјеца и омладина са физичким, менталним, чулним и комбинованим сметњама, која су након основне школе, а најкасније до 30. године живота, укључена у процес образовања.

У току 2020. године право је користило:

* 3 дјеце са сметњама у развоју која школу похађају у специјализованим установама и за коју се плаћају трошкови смјештаја, те трошкови превоза доласка кући;
* 27 дјеце са сметњама у развоју који школу похађају у мјесту живљења у облику плаћања трошкова мјесечних карата за превоз од куће до школе.

*Графикон 6. Број корисника права на дан 31. децембар по наведеним годинама*

1. **Здравствено осигурање**

У складу са Законом о социјалној заштити, преко Центра, здравствено осигурање остварују корисници новчане помоћи, корисници додатка за помоћ и његу другог лица и лица смјештена у установе социјалне заштите и у хранитељске породице, под условом да то право не могу остварити по неком другом основу.

Број корисника наведеног права закључно са децембром 2020. године је 632. Иако број корисника незнатно осцилира последњих неколико година, евидентно је повећање у издвајању новчаних средстава намјењених за ово право. Разлог је константно повећање основице за обрачун висине издвајања.У 2020. години у просјеку је за свако лице, на име здравственог осигурања, издвајано 67,54 КМ мјесечно.

Крајем 2019. године дошло је до измјене Закона о здравственом осигурању (*Службени гласник РС број 94/2019 од 11.11.2019. год.*) којим су сва лица, са евиденције Завода за запошљавање, до 65 година старости а који су корисници неког од основних права из Закона о социјалној заштити изгубила право на здравствено осигурање по основу незапослености. Након тога ова лица су здравствено осигурање регулисала путем ЈУ Центар за социјални рад Бијељина што је довело до знатаног броја повећања корисника здравственог осигурања.

*Графикон 7. Број корисника права на дан 31. децембар по наведеним годинама*

**Б - ПРАВА ИЗ ОДЛУКЕ О ПРОШИРЕНИМ ПРАВИМА И УСЛУГАМА**

У складу са чланом 11. Закона о социјалној заштити, јединице локалне самоуправе могу одлуком, у складу са потребама становништва, утврдити и друга права из области социјалне заштите, услове и критеријуме за остваривање тих права.

Одлуком о проширеним правима и услугама у области социјалне заштите (Службени гласник града Бијељина бр. 05/13), Град Бијељина утврдио је следећа проширена права и услуге:

1. **Право на стамбено збрињавање**

У току 2020. године право на стамбено збрињавање признато је за 27 породица. У згради социјалног становања која се налази у улици Милована Глишића број 25, право су користиле двије породице и то једна двочлана и један самац.

Услугу социјалног становања уз подршку, у објекту који се налази у Галцу број 80, користило је једно лице.

За 27 породица се, путем регулисаног права на стамбено збрињавање, плаћа закупнина код станодаваца у приватним објектима.

*Графикон 8. Број корисника права на дан 31. децембар по наведеним годинама*

1. **Право на накнаду за смјештај у властиту породицу**

Право на смјештај у властиту породицу остварују лица чија је неспособност наступила прије 15-те године живота, а која су према налазу и мишљењу комисије у потпуности зависна од помоћи друге особе те нису обухваћена васпитно-образовним процесом. Овим правом пружена је подршка породицама која у свом домаћинству имају лица која испуњавају услове за смјештај у установу социјалне заштите, а то право не користе.

Број корисника права на накнаду за смјештај у властиту породицу закључно са 31.12.2020. године је 185 лице/корисник, а новчана накнада, на име овог права, максимално износи 145,00 КМ.

*Графикон 9. Број корисника права на дан 31. децембар по наведеним годинама*

1. **Обезбјеђење огрева**

У 2020. години 360 корисника права на новчану помоћ, остварили су право на помоћ за набавку огрева у износу од по 100,00 КМ, као и 166 породица из категорије социјално угрожених.

*Графикон 10. Број корисника права по наведеним годинама*

1. **Субвенција комуналних трошкова**

У протеклој години субвенционисана је потрошња воде за 98 корисника новчане помоћи по 3 м3 по члану породичног домаћинства и одвоз смећа за 116 корисника, у висини од по 6,05 КМ мјесечно.

1. **Заштита ученичког стандарда**

За 179 дјеце из социјално угрожених породица у 2020. години обезбијеђени су уџбеници и прибор за школу, док су за 16 дјеце корисника новчане помоћи и дјеце под старатељством, плаћени трошкови превоза од куће до школе.

*Графикон 11. Број корисника права по наведеним годинама*

1. **Помоћ у натури**

Крајем марта 2020. године, за вријеме трајања ванредног стања, Центар Бијељина добио је значајну донацију од 346 прехрамбено-хигијенских пакета од Владе Републике Српске и исти су одмах по пријему испоручени на адресе социјално угожених породица са територије Града Бијељина.

Са циљем ублажавања последица изазваних актуелном епидемиолошком ситуацијом, у априлу 2020. године, Центар је добио донацију ДОО Моцарт, Бањалука, који је обезбиједио прехрамбене и хигијенске производе у укупној вриједности 5.000,00 КМ.

У сарадњи са Евангелистичком црквом из Грозберна и у 2020. години је обезбјеђено 100 пакета одјеће и хигијенских пакета који су подјељени корисницима новчане помоћи и социјално угроженим лицима. Због новонастале ситуације услед пандемије, ове године нису долазили гости из Њемачке али је уз изузетно ангажовање донатора сачувана традиција помоћи социјално угроженом становништву из Бијељине.

Центар за социјални рад Бијељина и Градска организација Црвеног крста Бијељина, почетком децембра мјесеца 2020. године започели су акцију прикупљања донаторских средстава за набавку прехрамбених и хигијенских пакета поводом Новогодишњих и Божићних празника. Подјељено је 200 пакета корисницима новчане помоћи, углавном становницима сеоских подручја и социјално угроженим породицама. Укупна вриједност свих пакета је 10. 000,00 КМ.

Истакути донатори су: “Спорт Вижн“, „Спектар дринк“, „ДОО Интер Гај“, Млин „Павловић“, Млин „Стојановић“.

Непосредно пред Божићне празнике 2021. године, у простору „Семберског салаша“ подијељено је 40 печеница социјално угроженим породицама. Донатор је била фирма „Интер Гај“.

1. **Право на коришћење Јавне кухиње**

Јавну кухињу у протеклој години у просјеку је користило 250, углавном старијих лица, без породичног старања. Одабир корисника врши Центар за социјални рад, дистрибуцију Црвени крст, а средства за храну и спремање хране Градска управа Града Бијељина.

Храна се дијели на шест пунктова, четири у граду и два у Јањи, те путем мобилног тима гдје се за 30 непокретна лице храна доставља на адресу становања.

**В - ОСТАЛЕ АКТИВНОСТИ:**

- Оно што је посебно обиљежило крај 2020. године је донација Центру из Јапана од нашег суграђанина Младена Јовића, који живи и ради у Јапану, и донирао је средства за куповину 50 новогодишњих пакетића за дјецу из социјално угрожених породица. Вриједност пакетића била је 15 еура, а ангажован је деда мраз који је дјецу изненадио на њиховим кућним праговима, што је у датом тренутку било и епидемиолошки оправдано, јер су на снази биле забране окупљања и организовање манифестација.

- Удружење грађана „Глас младих Европске Бијељине“ нису успјели организовати традиционалну хуманитарну дјечију приредбу „Разиграна јесен“, због пандемије изазване вирусом корона, али су обезбиједили 16 пакета са основним животним намирницама које су уручене социјално угроженим вишечланим породицама и породицама са малом дјецом.

- Протестантска Еванђеоска црква из Брчког је и ове године пред новогодишње празнике крајем 2020. године, обезбиједила је 100 пакета хране и хигијене и 100 новогодишњих пакетића који су уручени социјално угроженом становништву са подручја Града Бијељина.

- Центар је добио донацију од неформалних група грађана у облику новогодишњих пакетића за дјецу који су социјално угрожени, што изузетно цијенимо и подржавамо, те његујемосолидарност између суграђана.

**Г - ОСТАЛИ ОБЛИЦИ ЗАШТИТЕ, МЈЕРЕ И УСЛУГЕ**

1. **Старатељство**

Старатељством, као обликом друштвене заштите одраслих и малољетних лица, у току 2020. године обухваћено је укупно 232 лица.

Под сталним старатељством налази се 166 лица од чега је 44 дјеце чији родитељи су из различитих разлога спријечени да врше родитељску дужност или су кроз дуже вријеме занемарили чување и васпитање дјеце. У току године за 13 дјеце, због пунољетства, донијето је рјешење о престанку старатељства. Код 1 малољетнoг лица промјењен је старатељ.

У току године 122 одраслих oсоба су биле под старатељством, а из разлога одузимања пословне способности. У 5 случаја, код одраслих лица, старатељство је престало због смрти штићеника. У току је редовно подношење старатељских годишњих извјештаја о раду и стању штићеника за 2020 годину.

Орган старатељства је дао 94 мишљења у поступцима промјене личног имена, регулисања личних докумената, уписа у матичну књигу рођених, отуђења имовине и сл.

Привременим и посебним старатељством у току 2020. године обухваћено је 59 лица и то у поступцима одузимања пословне способности, оставинским поступцима, за регулисање личних докумената, регулисање пензије и сл. У 7 случајева су малољетна лица у различитим поступцима била под привременим старатељством.

У току године Центар је покренуо 1 поступак пред Основним судом у Бијељини, а ради одузимања пословне способности за лица која су смјештена у установама социјалне заштите.

1. **Породично-брачни односи**

Центар непосредно рјешава и питања из области породичне заштите, а надлежности и задаци из ове области произилазе из Породичног закона, Закона о општем управном поступку, Закона о заштити од насиља у породици као и других прописа који регулишу ову област. Центар је у току 2020. године радио на пословима покушаја мирења, повјерe малољетне дјеце из ванбрачних заједница, регулисања начина одржавања личних односа између родитеља и дјеце, учествовао у поступцима развода брака и регулисања издржавања за малољетну дјецу, као и у другим поступцима у вези сређивања и унапређења породичних односа.

По важећем Породичном закону Републике Српске, сви супружници који имају малољетну дјецу, прије подношења тужбе за развод брака, обавезни су да се обрате центру за социјални рад захтјевом за спровођење поступка за покушај мирења. У току 2020. године поднесена су 92 захтјева за покушај мирења.

Покушај мирења: 92

* Постигнуто мирење 4
* Постигнут споразум 52
* Без споразума 15
* Обустављен поступак 6
* Без обавезе спровођења мирење члан 63. Породичног закона РС 15

Из претходног приказа видљиво је да се највећи број поступака заврши споразумом супружника, што значи да су се бивши супружници договорили око повјере малољетне дјеце, издржавања и начина одржавања личних односа дјеце и родитеља с којим не живе.

У 2020.години поднесен је мањи број захтјева за покушај мирења у односу на 2019.годину, а што се може довести у везу са пандемијом изазваном вирусом корона. У кризним ситуацијама људи обично замрзавају конфликте и реагују збијањем редова. По мишљењу стручњака пандемија је велики удар на све аспекте породичног живота и претпоставља се да ће велики број парова и породица који су имали проблеме бити још више гурнути у том правцу и да ће се генерално проблеми у вези са менталном здрављем интензивирати у будућности.

Међу супружницима који наставе заједнички живот постоје партнери који су заиста направили искораке и побољшали свој однос и они који су направили псеудопобољшања и који послије извјесног времена опет долазе у кризу.

Уколико постоји добровољност и одговарајући капацитети, ови супружници се обавезно упућују на дужи савјетодавни рад. Промјене у односима и начину комуникације треба да буду процесног карактера, а за шта је потребно вријеме, адекватна мотивација и спремност супружника да се на конструктиван начин баве различитим аспектима свог односа.

Брачни супружници који у поступку покушаја мирења не постигну споразум, након подношења тужбе, поново бивају опсервирани од стране стручних радника али овај пут са циљем процјене родитељске подобности и давања приједлога суду о повјери и издржавању малољетне дјеце.

У току године сачињено је 90 извјештаја за суд у поступцима развода брака и издржавања малољетне дјеце. Напомињемо да Центар сачињава и извјештаје за судове из других градова и држава уколико се код њих води поступак, а једна од странака је са територије града Бијељина.

У оквиру горе поменутих поступака, 2020. године, донијете су одлуке о важним питањима за преко 500 дјеце.

У току 2020. године Центар је спровео 32 поступка повјере малољетне дјеце рођене у ванбрачним заједницама, а спроведенo је и 47 поступака који се тичу регулисања начина одржавања личних односа дјеце и родитеља са којима не живе.

1. **Насиље у породици**

У току 2020. године запримљено је 87 обавјештења о насиљу у породици, и то од: полиције 59 обавјештења, од самих жртава насиља у 12 случајeва, здравствене установе 2, тужилаштво и судови 1, школе 1, центри за социјални рад из других градова 2 и од других лица 7 (анонимне пријаве, НВО). Истовремено је Центар за социјални рад полицији доставио 5 пријавa насиља у породици.

Иако је насиље појава која се региструје на свим релацијама у оквиру породичне заједнице, најчешће жртве насиља су жене у партнерском односу.

Према врсти насиља најчешће је присутна комбинација психичког и физичког насиља у 35 случајeва, психичко насиље у 16 случајева, физичко насиље у 29 случајева, сексуално насиље у 4 случаја и 1 случај експлоатације.

Што се тиче малољетника као жртава насиља, регистрованих је 50, од чега је 21 дјечак и 19 дјевојчица (дјеца су жртве насиља када су директно изложена насиљу као и када присуствују самој радњи насиља). У највећем броју, ради се о дјеци основношколског узраста.

У току 2020. године, 8 жртава насиља у породици збринуто је у сигурну кућу и то 3 жене и 5 малодобне дјеце (од тога 2 малољетне мајке).

Центар за социјални рад води евиденцију о предузетим радњама према Закону о заштити од насиља у породици и податке о броју покренутих и завршених поступака и других предузетих мјера. Једном годишње доставља се извјештај Министарству здравља и социјалне заштите и два пута у току године Министарству породице, омладине и спорта.

Током 2020. године Центар за социјални рад је наставио да учествује у пројекту „Унапређење имплементације међународних стандарда за заштиту преживјелих на локалном нивоу“.

У новембру 2018. године, рјешењем Градоначелника Града Бијељина број 02-014-1-2516/18 од 14.11.2018. године поново је активиран рад Радне групе за борбу против насиља у породици која је протеклих година била иницијатор сарадње надлежних субјеката заштите на локалном нивоу. Чланови Радне групе су представници свих субјеката заштите од насиља у породици. Један од задатака ове Радне групе на коме се тренутно ради је ревидирање Протокола о поступању и сарадњи надлежних субјеката на заштити жртава насиља у породици и родно заснованог насиља на територији Града Бијељина и усклађивање истог са Инстанбулском конвенцијом као и новим Законом о заштити од насиља у породици који је ступио на снагу.

1. **Разврставање дјеце и омладине са сметњама у развоју**

Првостепена стручна комисија за процјену потреба и усмјеравање дјеце и омладине са сметњама у развоју у току 2020. године запримила је 144 захтјева од којих је 21 захтјев пренесен у рад за наредну годину.

- лица са психичким поремећајима и обољењима - 7

* лица са тјелесним оштећењем и хроничним обољењем - 49
* лица са оштећењем вида - 5
* лица са оштећењем слуха - 9
* лица са оштећењем у говорно-гласовној комуникацији - 6
* лица са интелектуалним оштећењем - 27
* лица са вишеструким сметњама - 16
* лица са трајним оштећењем или обољењем - 3
* лица без оштећења у складу са Правилником -1

У раду Стручне комисије ангажован је и један радник Центра који је координатор комисије.

1. **Малољетници у сукобу са законом**

У 2020. години Центар за социјални рад Бијељина регистровао је укупно 150 дјеце и малољетника са различитим проблемима у понашању. Од тог броја, 47 малољетника је у сукобу са законом, од којих је 18 малољетника починило кривична дјела (разбојништво, крађа, учешће у тучи и наношење телесних повреда, неовлаштена производља и промет опојних дрога, напад на службено лице и ношење пиштоља) ; 29 малољетника извршило је прекршаје (16 прекршаја из Закона о јавном реду и миру и 13 прекршаја из Закона о безбједности саобраћаја). Изречено је укупно 50 васпитних мјера и то: 20 судских укора, 2 отпуста из васпитно поправног дома, 3 појачана надзора родитеља, 9 васпитних мјера појачаног надзора органа старатељства, 7 других мера (наредби о непокретању поступка, начело опортунитета.).

Када су у питању извршиоци кривичних дјела, напомињемо да је већи број оних који су учествовали у кривичним дјелима туче, неовлаштеној производњи и промету опојних дрога. Феноменологија извршења кривичних дјела сада је значајно условљена модерним технологијама, друштвеним мрежама и утицајем медија, као и транзицојом кроз коју пролази читаво друштво и савремена породица.

Континуирано се радило на провођењу изречених мјера. Појачан надзора родитеља (праћено је 6 изречених надзора из 2019. и 3 појачана надзора родитеља из 2020. године) и појачаног надзора органа старатељства ( провођено је 10 надзора органа старатељста из 2019. и 9 појачаних надзора из 2020. године). За починице кривичних дјела, те оне који имају озбиљне проблеме у понашању потребан је интензиван институционални третман, али, сем васпитно поправног дома у Бања Луци, не постоји друга установа за ресоцијализацију и пружање подршке малољетницима. Недостатак смештајних капацитета и ресусрса подршке у заједници, додатно отежава рад стручних радника Центра.

У току 2020. године настављене су активности сарадње са школама на подручју Града Бијељина у оквиру пројекта ,,Брига о дјеци - заједничка одговорност и обавеза,, на нешто другачији начин због пандемије корона вируса. Већи дио школске 2019/20. године састанци тима нису се одржавали, већ је практикована размена информација телефонским путем. Због начина праћења наставе у школама, током 2020. године, било је доста мање пријава из школе. Треба напоменути да пројекат ,,Брига о дјеци - заједничка одговорност и обавеза,, реализује Републички педагошки завод уз подршку Министарства здравља и социјалне заштите, Министарства просвјете и културе, Министарства унутрашњих послова и Министарства управе и локалне самоуправе а да су радници Центра за социјални рад стални чланови тима и заједно са другим члановима у оквиру школе раде на рјешавању различитих проблема дјеце и омладине.

Пандемија корона вируса није ометала редовне послове Центра за социјални рад Бијељина, када је заштита дјеце у питању, али су се смањиле превентивне активности , које су захтјевале укључивање више актера из заједнице (Радна група за заштиту и безбједност дјеце на подручју Града Бијељина, у далеко мањој мери је промовисала свој рад).

Малољетничка делинквенција и проблеми у понашњу дјеце појављују се на све нижем узрасту дјетета. Великом броју пријава везаних за проблематично понашње дјеце, њихову безбједност и одгој, допинијеле су едукације родитеља, већа осјетљивост шире друштвене јавности, приступ информационим технологијама и садржајима који промовишу заштиту дјеце и омладине. Међутим, поред ових помака и правовременом реаговању институција, потребно је више радити на стварању оптималне породичне климе и породичног система који ће на одговарајући начин бити подршка дјетету у процесу одгоја али и у процесу ресоцијализације.

Оснивање Савјетовалишта за породицу намеће се као једна од могућих услуга у заједници као и услуге Дневних центара за децу која испољавају блаже облике асоцијалног понашања и дјецу са потешкоћама у развоју.

***Дневни центар за дјецу у ризику***

Дневни центар за дјецу у ризику наставио је са радом уз међусобну сарадњу између ЈУ Центра за социјални рад Бијељина и Алијансе Франко Бетоли за период од 2019-2021 године. Рад Дневног центра финансирао је Град Бијељина.

Због пандемије корона вирусом, Дневни центар за дјецу у ризику морао је прилагодити своје активности новонасталој ситуацији.

Током 2020. године Дневни центар за дјецу у ризику посјетило је 50 корисника и укупно су остварили 1648 посјета. Од укупно 50 корисника, Дневни центар за дјецу у ризику посјећивало је 30 корисника мушког пола и 20 корисника женског пола. Од укупног броја корисника који су посјећивали Дневни центар за дјецу у ризику током ове године, четрдесет осам корисника је основношколског узраста, а два корисника средњошколске доби.

Подршка у учењу је организована у 550 индивидуално прилагођених часова у трајањуод најмање једног школског часа.

Групни рад у Дневном центру за дјецу у ризику је организован у облику радионица различитог типа. Током ове године организовано је 120 радионица:

* 50 креативних радионица
* 50 радноокупационих радионица
* 10 едукативних радионица
* 10 радионица са психологом

Активности ван просторија Дневног центра нису биле могуће, због поштовања противепидемијских мера.

***Дневни центар за дјецу са потешкоћама у развоју***

Дневни центар за дјецу са потешкоћама у развоју отворен је у новембру 2020. године, а услугу корисницима почео да пружа у фебруару 2021. године.

Право на дневно збрињавање обухвата различите врсте организованих дневних услуга и боравака изван властите породице кроз које се обезбјеђују исхрана, њега, чување, брига о здрављу, васпитању и образовању, психосоцијална рехабилитација, радна окупација и друге услуге.

Сврха услуге Дневног центра за дјецу са сметњама у развоју састоји се у унапређењу квалитета живота корисника у властитој социјалној средини кроз одржавање и развијање социјалних, психолошких и физичких вјештина, како би се у што већој мери оспособили за самосталан живот.

Право на дневно збрињавање имају дјеца и омладина са сметњама у психофизичком развоју узраста од 6 до 21 годину која имају пребивалиште на територији града Бијељина и то лица са: оштећењем вида, слуха, са оштећењем у говорно-гласовној комуникацији, са тјелесним оштећењем и/или хроничним обољењем, са интелектуалним оштећењем, са психичким поремећајем и/или обољењем, вишеструким оштећењима, или са другим оштећењем или обољењем, који доводe до потешкоћа у психомоторном и сензомоторном развоју, а која значајно отежавају функционисање у активностима свакодневног живота.

Корисницима се у оквиру Дневног центра обезбеђују:

* Дневни боравак,
* Исхрана,
* Васпитно-образовни рад којим се стичу вјештине за свакодневни живот,
* Социјализација
* Одржавање његе и личне хигијене
* Радна, корективна и окупациона терапија,
* Културно забавни садржаји и рекреативне активности у складу са склоностима и способностима корисника
* Специјалистичке услуге дефектолога
* Кориштење сензорне собе.

Тренутно услугу користи 10 дјеце са различитим сметњама у развоју са тенденцијом проширивања броја корисника, увођења нових услуга и кадравског јачања Дневног центра.

**Остале активности**

Дио активности Центра био је посвећен пружањем различитих услуга из домена социјалног рада:

* у преко 250 случаја пружане су услуге душевним болесницима,
* у 80 случаја рађено је са алкохоличарима,
* у 620 случајева рађено је на рјешавању нарушених породичних односа,
* у преко 600 случајева рађене су анамнезе, извјештаји и приједлози за потребе Казнено-поправних завода (при отпусту затвореника, одобравању допуста, посјетама и сл).

У току протекле године, Центар је пружио и низ других услуга из области социјалног рада (савјетодавне, правне, психолошке и др.). Евидентирано је око 6000 случајева обраћања грађана, који су се из одређених разлога нашли у стању социјалне потребе и којима је пружен неки од облика, мјера или услуга социјалне заштите, а нису приказани у наведеним категоријама, јер се не могу сврстати у посебну категорију.

Стручни радници Центра за социјални рад Бијељина су и у току 2020. године присуствовали едукацијама и вебинарима путем електронских платформи, у циљу унапређења услуга из области социјалне заштите, као и постизању боље сарадње са сродним установама и невладиним организацијама. Два дипломирана социјална радника су упућена на едукацију из системске породичне терапије у трајању од двије године.

Поред наведеног Центар је радио на изради докумената, анализа, извјештаја, мишљења како за потребе Центра тако и за потребе других институција и установа.

**Актуелности:**

Центар за социјални рад Бијељина је путем Службе за послове дјечије заштите спроводио првостепени поступак за остваривање права из ове области све до јуна 2020. године, када је дошло до реорганизације на републичком нивоу услед измјена и допуна Закона о дјечијој заштити. Послови на провођењу првостепеног поступка у области дјечије заштите прешли су у надлежност Јавног фонда за дјечију заштиту Републике Српске. Два радника који су у Центру радили на овим пословима прешли су да раде у новоформираним пословницама.

**КОВИД 19**

Центар за социјални рад Бијељина се, услед пандемије изазване вирусом Корона, нашао пред изазовом у раду са корисницима права и услуга Центра и задовољавању социјалних потреба становништва Града Бијељина, али није дошло до прекида рада, нити до прекида у исплатама новчаних давања, те су и за вријеме трајања ванредне ситуације, радници Центра били на услузи корисницима. У овом периоду остварена је добра сарадња са Републичким и Градским кризним штабом у дијелу поштовања препорука и мјера за поступање.

Обзиром на специфичност рада Центра и неопходност свакодневног контакта са корисницима све прописане мјере се и даље примјењују и за сада је епидемиолошка ситуација у Центру стабилна.

**З А К Љ У Ч Ц И:**

* Кадровски ојачати ЈУ Центар за социјални рад Бијељина запошљавањем дипломираних социјалних радника
* Кадровски ојачати Дневни центар за дјецу са потешкоћама у развоју
* Константно радити на развијању нових услуга и модела подршке становништву
* Наставити континуирано стручно усавршавање стручних радника
* Оснивање савјетовалишта за породицу
* Наставити сарадњу са привредним и другим субјектима у циљу помоћи и подршке социјално угроженом становништву.

ИЗВЈЕШТАЈ О ФИНАНСИЈСКОМ ПОСЛОВАЊУ У 2020. ГОДИНИ

Укупан буџет ЈУ Центра за социјални рад Бијељина у 2020. години је износио 6.397.400,00 КМ што чини 10,19 % од укупног буџета Града Бијељина.

Укупан планирани буџет на ПЈТ 0005300 ЈУ Центар за социјални рад износи 1.199.400,00 КМ, а на овој потрошачкој јединици трезора евидентирају се расходи за лична примања запослених, као и материјални трошкови, који су неопходни за функционисање Центра.

Планирани буџет на ПЈТ 0005301 Социјална заштита у 2020. години износио је 5.198.000,00 КМ, а на овој потрошачкој јединици трезора се евидентирају расходи по основу исплата основних и проширених права из Закона о социјалној заштити према корисницима ових услуга у Центру за социјални рад Бијељина.

*Остварени приходи*

У 2020.години Центар је остварио приходе у укупном износу од 2.825.292,22 КМ. Властити приходи износе 54.428,00 КМ и односе се на властите приходе Центра, приходе од помоћи у натури од правних лица из земље, текуће грантове од физичких лица, помоћ у натури од међународних организација и приходе за накнаду плате за породиљско одсуство које се рефундира од фонда обавезног социјалног осигурања.

Остварени приходи на ПЈТ Социјална заштита износе 2.770.864,22 КМ и односе се на текуће грантове од физичких лица у износу од 1.100,00 КМ и приходе од трансфера Министарства здравља и социјалне заштите Републике Српске за финансирање права на подршку у изједначавању могућности дјеце и омладине са сметњама у развоју у износу од 13.237,78 КМ, финансирање накнаде за личну ивналиднину у износу од 855.755,96 КМ и трансфери Министарства за суфинансирање права на новчану помоћ, додатка за помоћ и његу другог лица и здравствено осигурање у износу од 1.900.770,48 КМ.

*Расходи и издаци*

Укупни расходи у 2020. години износе 7.644.415,53 КМ и већи су за 20,08 % у односу на 2019. годину. Расходи за лична примања запослених, расходи за материјалне трошкове пословања и расходи обрачунског карактера износе 1.371.007,59 КМ и већи су за 14,47 % у односу на 2019. годину, док расходи на име дознака корисницима социјалне заштите износе 6.273.407,76 КМ и већи су за 21,38 % у односу на 2019. годину.

|  |  |  |  |
| --- | --- | --- | --- |
|  | ПЈТ 00050300 Центар за социјални рад | ПЈТ 00050301 Социјална заштита | УКУПНО |
| Укупно расходи пословања | 1.371.007,59 | 6.273.407,76 | 7.644.415,35 |
| Укупно приходи пословања | 54.428,00 | 2.770.864,22 | 2.825.292,22 |
| Приходи од Града Бијељина | 1.316.579,59 | 3.502.543,54 | 4.819.123,13 |

*Табела 1.* *Преглед остварених прихода и расхода по потрошачким јединицама трезора*

Слиједи детаљни преглед остварених расхода у односу на 2019. годину по потрошачким јединицама трезора Града Бијељина.

**А) ПЈТ 0005300 ЦЕНТАР ЗА СОЦИЈАЛНИ РАД**



**Б) ПЈТ 0005301 СОЦИЈАЛНА ЗАШТИТА**



**Образложење буџетских позиција:**

**А. ПЈТ 0005300 ЦЕНТАР ЗА СОЦИЈАЛНИ РАД**

* Лична примања

Издаци за лична примања у 2020. години износили су 1.090.574,71 КМ. За бруто плате утрошено је 862.030,14 КМ, бруто накнаде 171.623,99 КМ, расходи за накнаду плата за вријеме боловања 23.925,03 КМ и расходи за отпремнине и једнократне помоћи у износу 32.995,55 КМ. Током 2020. године два радника су отишла у пензију, један радник је умро док је пет радница било на породиљском одсуству. Цијена рада у 2020. години је износила 120,00 КМ, висина накнаде за регрес 100,00 КМ, а накнада за топли оброк је исплаћивана у висини од 0,75 % просјечне мјесечне плате након опорезивања исплаћене раднику у РС за предходну годину за сваки радни дан запосленог. У пословној 2020.години дошло је до отварања Дневног центра за дјецу са потешкоћама у развоју што је директно утицало на повећање обима пословања. То је један од главних разлога повећања трошкова личних примања запослених у прошлој години.

* Материјални трошкови

Издаци за материјалне трошкове у 2020. години повећали су се у односу на 2019. годину. На висину расхода за материјалне трошкове знатно је утицало пресељење Центра на нову локацију, отварање Дневног центра као и раст тржишних цијена роба и услуга.Трошкови пресељења, плаћање свих сатова за струју, прикључак воде, молерски радови, трошкови одржавања центра, потрошња струје, потрошња воде, потрошња гријања, трошкови набавке рачунарске, комуникационе и друге опреме, трошкови одржавања и остали трошкови директно су утицали на повећање укупних материјалних трошкова у пословној 2019.години.

Пандемија КОВИД 19 је утицала на повећану потрошњу хигијенског материјала због обима одржавања чистоће. Поред наведених трошкова повећали су се и издаци за боловање радника.

**Б. ПЈТ 0005301 СОЦИЈАЛНА ЗАШТИТА**

У 2020. години на име трошкова социјалне заштите укупно је утрошено 6.273.407,76 КМ што је више за 21,38 % у односу на 2019. годину. Разлог за повећање трошкова поред повећања основице за обрчун висине износа појединачних права коју чини просјечна исплаћена плата након опорезивања у РС за предходну годину је и увођење нових права и евидентно повећање броја кориснка основних и проширени права из Закона о социјалној заштити (Сл.гласник број:37/12,90/16 и 94/19), као и измјене Закона о социјалној заштити ( Сл. гласник број:42/20) и измјене Закона о здравственом осигурању у 2020.години ( Сл.гласник број:44/20).

* Новчана помоћ

У 2020. години утрошено је 631.201,88 КМ намјењених за исплату права на новчану помоћ. Овим видом социјалне заштите обухваћено је 549 лица, односно 414 породице. Износ Новчане помоћи се кретао од 135,90 КМ за једночлано домаћинство до 271,8 КМ за домаћинство са 5 и више чланова. Министарство здравља и социјалне заштите учествује са 50 % у финансирању ове врсте социјалних давања. У структури корисника преовлађују једночлана домаћинства.

* Додатак за помоћ и његу другог лица

За додатак за помоћ и његу другог лица у 2020. години укупно је утрошено 2.775.297, 20 КМ, што је више за 7,64 % у односу на 2019. годину. Број корисника овог права се повећао у односу на 2019. годину за 3,49%, а у 2020. години укупно је ово право користило 2.103 корисника. Износ додатка за помоћ и његу другог лица у 2020. години је повећан за 5,72 % и износио је 90,60 КМ за кориснике 2. категорије, односно 181,20 КМ за кориснике 1. категорије. Министарство здравља и социјалне заштите учествује са половином потребнихс редстава у финансирању овог права.

* Помоћ за оспособљавање за рад

На име права на подршку у издједначавању могућности дјеце и омладине са сметњама у развоју у 2020. години укупно је утрошено 8.306,00 КМ. Право на подршку је користило 27 лица. Ово право финансира Министарство здравља и социјалне заштите у стопроцентном износу.

На име права на заштиту ученичког стандарда у 2020. години укупно је утрошено 4.816,00 КМ, а накнада је исплаћивана за 16 ученика у виду рефундације трошкова коштања мјесечне карте за превоз.

* Једнократне новчане помоћи

Једнократне новчане помоћи најчешће су одобраване у сврху лијечења, набавке лијекова и хране, плаћање трошкова утрошене електричне енергије, набавке огрева и других комуналних услуга. У 2020. години због пандемије ЦОВИД 19 евидентно је повећање броја корисника којима је исплаћена једнократна новчана помоћ ( 1.358 ) , а за ово право је укупно утрошено 177.830,00 КМ.

* Породични смјештај

У 2020. години за исплату права на смјештај у хранитељску породицу укупно је утрошено 144.550,84 КМ што је у односу на 2019. годину више за 5,40 %. Износ овог права је дефинисан Правилником о хранитељству који је саставни дио Закона о социјалној заштити. У 2020. години у хранитељским породицама укупно је било смјештено 21 лице.

* Накнада за личну инвалиднину

Увођењем овог права, као основног права из области социјалне заштите (Закон о измјенама и допунама Закона о социјалној заштити-примјена од 01.01.2020. године ) обухваћене су категорије корисника које у прошлој години нису имали то право (до јануара 2020. године ово право је било дефинисано Одлуком о одобрењу пласмана средстава за унапређење положаја лица са инвалидитетом накнадом за личну инвалиднину) . Право је проширено те га остварују лица која се дијализирају, глувонијеме особе и сл.., што је директно утицало на висину накнаде за личну инвалиднину. Током године накнаду је остварило 627 лица, односно 519 пунољетно и 108 малољетних лица за које је укупно утрошено 855.755,96 КМ. Накнада је исплаћивана корисницима у зависности од тјелесног оштећења. За тјелесно оштећење од 100 %, накнада је износила 135,90 и износи 15% од просјечне плате након опорезивања за 2019.годину, за тјелесно оштећење од 90% накнада је износила 117,78 КМ, за тјелесно оштећење од 11 % накнада је износила 99,66 КМ и за тјелесно оштећење од 9% накнада је износила 81,54 КМ. Министарство здравља и социјалне заштите са 100% финансира ово право.

* Помоћ у кући

Укупно утрошена средства за накнаду за пружање услуга помоћи у кући у 2020. години износе 44.000,00 КМ што је мање у односу на 2019 годину за 3,67 % . Право на помоћ и његу у кући у 2020. години је користило 16 лица а накнада за пружање услуга помоћи у кући се у просјеку кретала у износу од око 229,00 КМ мјесечно.

* Домски смјештај

Укупно утрошена средства за трошкове домског смјештаја у 2020. години су износила 556.665,89 КМ. Због повећаног броја корисника овог вида заштите, у 2020. години је утрошено за 59.300,48 КМ више средстава у односу на 2019. годину, што је више за 11,92 %. У домовима је у 2020. години било смјештено 91 лица од којих је 78 пунољетних и 13 малољетних.

* Смјештај у властиту породицу

Планирана средства за исплату права на смјештај у властиту породицу су износила 210.000,00 КМ. За ово проширено право у 2020. години утрошено је 293.324,64 КМ. Разлог за повећану потрошњу средства намјењених за исплату овог права је повећање издвајања према корисницима чија висина зависи од цијене смјештаја у установе социјалне заштите које прописује Министарство здравља и социјалне зраштите РС. Такође, број корисника овог права се повећео за 8,19 % у односу на 2019. годину. Овим видом социјалне заштите обухваћено је 185 лице.

* Здравствено осигурање корисника

Законом о измјенама и допунама Закона о здравственом осигурању РС („Службени гласник РС“ број 94/19) сва лица преко 65 година и сва лица која су избрисана са евиденције Завода за запошљавање а који су корисници неког од основних права из Закона о социјалној заштити, здравствено осигурање остварују путем ЈУ Центар за социјални рад Бијељина. Планирана средства у 2020. години за здравствено осигурање корисника су износила 210.000,00 КМ. Утрошено је 432.863,86 КМ. Здравственим осигурањем обухваћено је 632 лица. Министарство зравља и социјалне заштите учествује са 50 % у финансирању ове ставке, за кориснике који су остварили право на здравствено осигурање по основу оствареног права на новчану помоћ и права на додатак за помоћ и његу другог лица.

* Стамбено збрињавање

Право на стамбено збрињавање у 2020. години користило је 27 лица. За ове намјене у 2020. години укупно је утрошено 30.677,33 КМ што је више за 24,55 % у односу на 2019.годину.

* Помоћ за огрев и одјећу

Овим правом су обухваћени сви корисници новчане помоћи. 526 лица је на име огрева добило у просјеку по 100,00 КМ. За ове намјене у 2020. години је утрошено 53.000,00 КМ.

* Трошкови рада љекаских комисија

Због повећаног броја захтјева за остваривање појединих права из Закона о социјалној заштити евидентно је и повећање обима рада првостепених љекасрких комисија за утврђивање способности лица у поступку утврђивања функционалног стања корисника и комисије за процјену потреба и усмјеравање дјеце и омладине са сметњама у развоју. У 2020. години комисије су укупно обрадиле 1.282 захтјева, а на име накнаде за рад у љекарским комисијама укупно је утрошено 28.353,00 КМ.

* Трошкови отпреме упутница

За трошкове штампања и отпреме упутница у 2020. години утрошено је 54.195,88 КМ. Растом броја корисника расту и трошкови штампања и отпреме поштанских упутница и поред тога што значајан број корисника остварену накнаду прима путем текућих рачуна отворених код комерцијалних банака.

Бијељина, април 2021. године

ОБРАЂИВАЧ: ЈУ ЦЕНТАР ЗА СОЦИЈАЛНИ РАД

Б И Ј Е Љ И Н А