**ИЗВЈЕШТАЈ**

о раду ЈУ Градско позориште „Семберија“ Бијељина за 2020. годину са Планом рада за 2021. годину.



Бијељина, фебруар 2021. године

**Извјештај о раду ЈУ Градско позориште „Семберија“ Бијељина за 2020. годину са Планом рада за 2021. годину**

**Уводне напомене**

Почетак рада професионалног позоришта у Бијељини је догађај чији ће се значај и вриједност тек утврђивати, са временске дистанце која се мјери деценијама. Из времена садашњег видљиво је да је појава најмлађег професионалног театра у Босни и Херцеговини пропраћена са великом пажњом. Првој премијери присуствовали су бројни представници утицајних позоришних организација из Републике Српске, Федерације Босне и Херцеговине и Србије. Међу њима су били и истакнути позоришни критичари (Трећи програм радио-Београда, Дневник Нови Сад), директори најугледнијих позоришних фестивала (Стеријино позорје Нови Сад, БИТЕФ Београд, Фестивал позоришне класике Вршац, итд.) и позоришта (Позориште младих Нови Сад, Битеф театар Београд, Позориште на Теразијама Београд, итд). У њиховим извјештајима и критичким текстовима истакнута је културолошка важност оснивања новог позоришта и наглашено је да то у нашој средини има ранг великог, цивилизацијског подухвата.

„Не треба ни помињати колики је значај отварања театра у било којој средини, нарочито с обзиром на свеопшту деградацију културног живота у државама које пролазе кроз транзицију, као и најчешће неухватљиве и по правилу тешко мерљиве ефекте благотворног утицаја позоришта на постепено профилисање грађанства, на формирање критичке свести, дакле, увођење театарске публике у најшире токове друштвеног живота. Управо су све ове чиниоце очигледно имали на уму оснивачи бијељинског театра када су донели одлуку којом ће представом бити отворена нова институција, и на том плану нису правили компромис“ (Александар Милосављевић, Трећи програм радио Београда).

Позоришна је сезона у Градском позоришту испланирана врло педантно и брижљиво. Установљен је репертоар, договорена редовна размјена представа са позориштима из Приједора, Вршца, Новог Сада, Зајечара итд, али је реализација већине ових програма ометена дејством вируса Корона. Упркос томе, а поштујући мјере које је држава прописала ради сузбијања ширења ове заразне болести, Градско позориште „Семберија“ је успјело да припреми и изведе још двије премијере у току ове календарске године, што значи да су од оснивања изведене укупно три премијере. Осим ових програма, започет је рад на још двије представе чија се реализације очекује током фебруара 2021. године, као и рад на стварању предуслова за премијеру представе изузетно великог продукционог обима на самом крају 2021. године.

Сви ови програми реализовани су уз максимално рационално располагање буџетским средствима добијеним од оснивача - Града Бијељине. Морамо истаћи да су буџетска средства намијењена дjелатности Градског позоришта „Семберија“ Бијељина била недовољна за реализацију програма.

Упоредо са реализацијом основне дјелатности активност запослених у Градском позоришту „Семберија“ била је усмерена и на:

- оспособљавање ангажованих радника на опремању и реализацији представа, јер се ради о специфичном профилу позоришних занимања која су углавном дефицитарна,

- опремању и привођењу намјени просторија у Центру за културу одређених за припрему представа, декора и реквизите, као и гардероба, пробних сала, итд. које су неопходне за професионално функционисање позоришта,

- изради правилника и других неопоходних аката неопходних за функционисање Позоришта.

**ПРЕМИЈЕРНИ ПРОГРАМ**

У 2020. реализовани су сљедећи премијерни програми:

1. **Миливоје Млађеновић, *Комедија ометена у развоју,*режија: Душан Тузланчић.**

*Комедија ометена у развоју* садржи у себи веселу пучку представу чији је мотив „да л' да се женим ил да наставим рат“ а коју управо изводи позоришна трупа професионалног позоришта у Бијељини. Дакле, говори о мукама настајања, перипетијама и заврзламама које су пратиле стварање позоришта у Бијељини. Овај „театар у театру“, са много псеудоисповедних и документарних елемената требало би да буде својврсна објава новог позоришног доба у Бијељини'

**06.02.2020. године**

*премијера*

**85 минута**

*Трајање*

**Миливоје Млађеновић**

*аутор*

**Душан Тузланчић**

*редитељ*

**Ерика Вујић**

*сценографкиња*

**Биљана Гргур**

*костимографкиња*

**Иста Степанов**

*сарадница за сценски покрет*

**Саша Латиновић**

*сарадник за сценски говор*

**Душан Секулић**

*аутор музикe*

**Мирослав Делић**

*шеф технике / мајстор свјетла*

**Михајло Мршић**

*мајстор тона*

**ОNE STUDIO**

*дизајн звука*

**Ерика Вујић и Владимир Топалов**

*израда сценске опреме*

**Драгана Гвардијан и Рената Терзић**

*израда костима*

**Горислав Видаковић**

*шминка и фризура*

**Анамариjа Радановић и   
Зоран Симић**

*асистенти шминкера*

**Владимир Топалов**

*поставка сцене*

**Мирза Јунузовић**

*декоратер / реквизитер*

**Младен Лакић**

*декоратер / гардеробер*

**Игор Кајмаковић**

*промо материјал*

**Бојан Петричевић**

*фото / видео*

**Љиља Лукић и Зоран Симић**

*онлајн маркетинг*

1. **Миливоје Млађеновић, *Голубија времена (инспирисано биографијом и дјелом Бранка Ћопића),* режија: Миливоје Млађеновић**

Ово је сасвим једноставна драмска повијест. Из ње се сазнаје да „свијет око нас шашав је и будаласт, био и остао“. Садржи наивност стараца и мудрост дјечурлије. Овдје су два свијета: један стари, традиционални и најава новог, слуђеног...

Иако је сва саткана од сјећања на дјетињство љупко, прозрачно и свијетло па ти се просто плаче, и личи на неку плавичасту бајку, у овој представи има и стрепње и „тужног свијета набијеног мрачним слутњама“. Истовремено, ово је и преображај стараца у дјецу и преображај дјетета у одраслог човјека. Млади гледалац у овој представи може да нађе све оно што се данас тешко налази: пријатељство, љубав, радост, разумијевање и за биљку и за живинче, али и тугу...

**03.09.2020. године**

*Премијера*

**80 минута**

*трајање*

**Инспирисано биографијом и дјелом Бранка Ћопића**

**Миливоје Млађеновић**

*текст, режија и избор музике*

**Ерика Вујић**

*Сценографкиња*

**Народно позориште Сомбор**

*костимска опрема*

**Валентина Видаковић**

*стручна консултанткиња*

**Мирослав Делић**

*шеф технике / мајстор свјетла*

**Мирза Јунузовић**

*мајстор тона*

**Игор Кајмаковић**

*тонски и музичи ефекти и обрада*

**ОNE STUDIO**

*дизајн звука*

**Ерика Вујић и Владимир Топалов**

*израда сценске опреме*

**Зоран Симић**

*асистент израде сценске опреме*

**Драгана Гвардијан**

*израда костима*

**Владимир Топалов**

*поставка сцене*

**Младен Лакић**

*декоратер / реквизитер*

**Игор Кајмаковић**

*промо материјал*

**Бојан Петричевић**

*фото / в*

1. **Ђорђе Косић, *Сада није јули,*режија: Стефан Гајић,**

Иако је очито да изразито модерна драмска творевина *Сада није јули* младог а већ награђиваног писца Ђорђа Косића нема ништа са традиционалним драмским кодом, она опет има ону увјерљивост наших живота. У позадини главне приче су и обриси стварности (као што је дехуманизована и роботизована слика волонтерског рада), животна вјеродостојност постиже се старим опробаним средствима: иронијом и сарказмом, лексиком ликова, одличним дијалогом, интроспективно оријентисаним ликовима.

**17.12.2020. године**

*премијера*

**55 минута**

*трајање*

**Ђорђе Kосић**

*Писац*

**Стефан Гајић**

*редитељ и сценограф*

**Биљана Гргур**

*Костимограф*

**Инж. арх. Ана Стефановић**

*дизајн представе*

**Мирза Јунузовић и Зоран Гернхардт Симић**

*Техника*

**Наталија Страхинић и ONE Студио**

*дизајн звука*

**Инж. арх. Ана Стефановић**

*графички дизајн*

**ГОСТОВАЊА И ФЕСТИВАЛИ:**

ГП „Семберија“ је учествовало у званичном, такмичарском прогаму Фестивала „Дани Зорана Радмиловића“ у Зајечару. Глумац Иван Петровић добитник је награде „Зоранов брк“.

Епидемиолошка ситуација је пореметила редовно одвијање дијела редовног, репризног програма Градског позоришта „Семберија“ као и бројне пратеће манифестације. Због примјена мјера заштите против заразе вирусом Ковид 19 отказана су договорена и најављена гостовања са представама *Комедија ометена у развоју* и *Голубија времена* у Позоришту младих Нови Сад, Позоришту „Стерија“ у Вршцу и Позоришту Приједор.

ГП "Семберија" је пратило развој епидемиолошке ситуације и у складу с тим благовремено обавјештавало о свим промјенама у реализацији програма.

**ФИНАНСИЈСКИ ИЗВЈЕШТАЈ ЗА 2020 ГОДИНУ**

ЈУ Градско позориште „Семберија“ Бијељина било је корисник Буџета у 2020. години

Бр. ПЈТ 0005504 у укупном износу 129 700 КМ и то:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***РАСПОРЕД СРЕДСТАВА ПО ОРГАНИЗАЦИОНОЈ КЛАСИФИКАЦИЈИ - БУЏЕТ за 2020.годину*** | | | | | | | | |
|
| **РБ** | **ФУНКЦИЈА** | **ЕКОНОМСКИ КОД** | | | **ОПИС** | **БУЏЕТ 2020. ГОДИНА** | **ИЗВРШЕЊЕ 2020. година** | **РАЗЛИКА** |
|  |  | 1 | | | 2 | 3 | 4 | 5 |
|  |  |  |  |  |  |  |  |  |
|  |  | **ПЈТ** | | | **ЈУ ГРАДСКО ПОЗОРИШТЕ "СЕМБЕРИЈА"** |  |  |  |
|  |  |  |  |  | **0005504** |  |  |  |
|  |  | **41** |  |  | **ТЕКУЋИ РАСХОДИ** | **93,500.00** | **97389.00** | **-3889.00** |
|  |  |  | **411** |  | **Расходи за лична примања** | **80,000.00** | **77672.00** | **2328.00** |
|  | 0820 |  |  | 411100 | Бруто плате и накнаде запослених | 80,000.00 | 77672.00 | 2328.00 |
|  | 0820 |  |  | 411200 | Бруто накнаде за привремене и повремене послове | 0.00 |  | 0.00 |
|  |  |  | **412** |  | **Расходи по основу коришћења роба и услуга** | **13,500.00** | **19717.00** | **-6217.00** |
|  | 0820 |  |  | 412200 | Трошкови енергије | 0.00 |  | 0.00 |
|  | 0820 |  |  | 412200 | Трошкови комуналних услуга | 1,200.00 | 0.00 | 1200.00 |
|  | 0820 |  |  | 412300 | Набавка материјала | 800.00 | 660.00 | 140.00 |
|  | 0820 |  |  | 412500 | Трошкови текућег одржавања | 0.00 |  | 0.00 |
|  | 0820 |  |  | 412600 | Расходи по основу путовања у земљи | 0.00 |  | 0.00 |
|  | 0820 |  |  | 412700 | Расходи за стручне услуге,пропаганда | 1,000.00 | 2038.00 | -1038.00 |
|  | 0820 |  |  | 412900 | Уговорене услуге | 10,000.00 | 16520.00 | -6520.00 |
|  | 0820 |  |  | 412900 | Трошкови репрезентације | 500.00 | 500.00 | 0.00 |
|  | 0820 |  |  | 412900 | **Расходи ван радног односа** | **0.00** |  | **0.00** |
|  | 0820 |  |  | 412900 | Накнаде за Управни одбор | 0.00 |  | 0.00 |
|  |  | **51** |  |  | **КАПИТАЛНИ РАСХОДИ** | **36,200.00** | **29431.00** | **6769.00** |
|  |  |  | **511** |  | **Издаци за набавку опреме за културу** | **36,200.00** | 29431.00 | 6769.00 |
|  | 0820 |  |  | 511300 | Издаци за набавку опреме за културу | 36,200.00 | 29431.00 | 6769.00 |
|  |  | **УКУПНО ЈУ ГРАДСКО ПОЗОРИШТЕ "СЕМБЕРИЈА"** | | | | **129,700.00** | **126820.00** | **2880.00** |
|  |  |  |  |  |  |  |  | проценат извршења |
|  |  | | | |  | **129,700.00** | **126820.00** | **98%** |

Пошто се радило о првој години постајања специфичне ЈУ која до сада није постојала у граду, буџет је доста површно формиран, јер за прецизно планирање није било валидних упоредних показатеља.

Ставка 411100 (Лична примања)у висини од 80.000 КМ је успјела да буде довољна на начин да је директор почео да прима плату тек од маја, три глумца од јуна а два глумца тек од октобра. Тиме су поштоване одреднице Закона о позоришту, а и предвиђени буџетски оквир.

Умјетнички директор је у 2020.години био запослен само на 3(три) сата и то је такође допринијело уштеди.

Ставка 412900 (Уговорене услуге) је заправо једна од најбитнијих ставки у позоришту. Из ње се плаћају сви стручни сарадници (аутори текста, редитељи, сценографи, костимографи, композитори, аутори сценског покрета, сарадници за сценски говор). Она, у бруто износу, у просјечном позоришту кошта од 5 до 30 хиљада еура по представи. (Наше позориште је имало буџет од 16.520 КМ за комплетну годину, тј. три премијере, али и императив да се мора одрадити што боља сезона у детерминисаним оквирима).

Ставка 511300 (Издаци за набавку опреме за културу) је у позоришном смислу намијењена како опремању јавне установе која у старту није имала ништа (ни канту за смеће, ни рачунар, ни чивилук) тако и за комплетно опремање три представе (костими, реквизита и сценографија).

Свака представа има своју пописну листу свих појединачних сценографских елемената, уређаја, костима, реквизите, сходно позоришним прописима.

Потрошња средстава била је условљена подјелом на квартале (1/4 године).

Изузетна финансијска дисциплина, одрицање запослених као и бројни пријатељи позоришта у 2020. години заједно су довели до чињенице да није дошло до пробијања буџета.

**СТРУКТУРА И БРОЈ ЗАПОСЛЕНИХ НА ДАН 31.12.2021.**

|  |  |  |  |
| --- | --- | --- | --- |
| **РАДНО МЈЕСТО** | **ЗАНИМАЊЕ** | **СТРУЧНА СПРЕМА** | **БРОЈ ИЗВРШИЛАЦА** |
| Директор | дипл. глумац | VII- 240 ЕЦТС | 1 |
| Умјетнички директор | доктор наука | VIII - 480 ЕЦТС | 1 |
| Глумац | дипл. глумац | VII- 240 ЕЦТС | 6 |

Сва радна мјеста у позоришту, како она која су попуњена, тако и она у оквиру предвиђене систематизације су усклађена, како са Законом о позоришту, тако и са Номенклатуром занимања у култури у Републици Српској. Сви коефицијенти за исплату плата су усклађени са Законом о платама запослених у области културе Републике Српске**.**

Позориште тренутно има стални ансамбл од шест глумаца. Технички сектор као такав не постоји, и у ту сврху се врши обука кадрова запослених у Центру за кулуру, као и повремено хонорарно ангажовање истих. Админстративни апарат не постоји, и све послове, административне природе обављао је у 2020. години директор. Једна од највећих уштеда је што је директор истовремено и глумац. (Преведено у наше продукцијске услове, то доноси једну премијеру више, на годишњем нивоу)

Број запослених је тренутно испод минимума за нормално одвијање процеса рада, али буџетски оквир за 2020. годину није остављао могућност за попуњавање постојеће, усвојене и одобрене, минималне систематизације. У противном, дошло би до пробијања буџетског оквира, што са ГП „Семберија“ у 2020. години није био случај.

**УОЧЕНИ ПРОБЛЕМИ У РАДУ У ПРВОЈ ГОДИНИ**

Радом у првој години, ишчитавањем прописа који регулишу ову област, прикупљањем искустава сличних установа у Републици Српској и региону, уочени су сљедећи недостаци, на чијем би отклањању требало радити у наредном периоду:

**ПРОСТОР**

Позориште тренутно званично има на располагању само једну просторију од 15 квадрата, за све намјене. За минимимално одвијање процеса рада, као и испуњавања минималних техничких услова за упис у Регистар професионалних позоришта, неопходно је обезбиједити:

- уговор/рјешење/одлуку о додјели на кориштење 3 глумачке гардеробе/шминкернице са санитарним чвором.

- уговор/рјешење/одлуку о додјели на кориштење једне просторије од минимално 40 квадратних метара за читалачке и мање мизансценске пробе

- уговор/рјешење/одлуку о додјели на кориштење магацинског простора за смјештај сценографије, реквизите и костима.

- уговор /рјешење/одлуку о неометаном кориштењу велике сале са свјетлосним и звучним уређајима, у складу са предвиђеним репертоаром

С обзиром на то да у згради Центра за културу постоје такви простори, углавном неискориштени или ријетко и повремено кориштени, као и простори које користе разна удружења грађана и појединци по принципу изнајмљивања и уговора о пословно-техничкој сарадњи, ресорном одјељењу поднесен је захтјев за додјелу истих, али на њега, до календарског краја годин није стигао одговор, из добро познатих разлога (изборни процес, смрт градоначелника, спорост око конституисања нових градских власти).

Комплетно пословање Градског позоришта „Семберија“ у 2020. години било је у складу са свим прописима који се тичу позоришта и јавних установа из области културе.

И за сам крај овог извјештаја, да би се сагледао успјех нашег позоришта у првој години постојања, прилажемо јавно доступне податке о буџетима и броју запослених позоришта у окружењу: (нисмо нити једно велико позориште узели у обзир)

**Приједор ... 980.000 КМ** (558.000 КМ за бруто плате)

**Тузла ........ 1.350.000 КМ** (46 запослених)

**Зеница ..... 1.520.000** (68 запослениих)

**Шабац ......1.150.000 КМ** (без издатака за представе-то се финансира са нивоа државе)

**Сомбор ... 1.540.000 КМ** (44 запослених)

**Осијек, казалиште за дјецу ... 1.500.000 КМ**

**Осијек, Народно казалиште .... 7.500.000 КМ**

**Нови Сад, Позориште младих ... 1.630.000 КМ** (45 запослених, мање градско позориште)

Свјесни смо чињенице да је ово ниво до којег ми не можемо доћи у првим годинама постојања али смо сигурни, да циљеви морају бити дугорочно постављени.

**ПРОГРАМ РАДА ЗА 2021. годину**

**Уводне напомене**

Градско позориште „Семберија“ је професионална установа културе која се бави позоришном, музичко-сценском дјелатношћу. Као професионална установа постоји од 2019. године, а од 2020. је уврштена у Буџет Града као Јавна установа. Градско позориште „Семберија“ Бијељина нема властиту сцену, и своје представе изводи на сцени зграде Центра за културу у Бијељини. Позориште теоријски (и у усвојеним документима) има секторску организацију, али тренутно, због обима финансирања има само умјетнички (сектор драме, са умјетничким директором и седам глумаца). Умјетнички одбор и Умјетнички савјет функционишу као стручна савјетодавна волонтерска тијела, састављена од еминентних имена из Бијељине и окружења, бираних искључиво по стручним критеријумима.

Управно-административни апарат оличен је у в. д. директора (који је истовремено и глумац) и у Управном одбору.

Технички сектор није формиран, и те послове обављају уговорно ангажована лица, искључиво по потреби.

Прва премијера *Комедија ометена у развоју* Миливоја Млађеновића у режији Душана Тузланчића изведена је 6. фебруара 2020. Репертоарска политика је у складу са моделом градског професионалног позоришта. Заступљена су дјела класичних и савремених домаћих и свјетских писаца. Посебан сегмент јесте репертоар за дјецу. Осим продукције позоришних представа, Позориште треба да његује и различите форме едукативних, промотивних и других позоришту сродних програмских активности (промоције позоришних књига, сусрети с позоришним умјетницима, тематске изложбе, трибине, итд.)

Према показатељима о посјети публике и реакцијама позоришне и културне јавности (позоришне критике, извјештаји, коментари, интервјуи), позориште је у потпуности опрaвдало своје постојање у функцији задовољавања културних потреба грађана Семберије у области позоришне умјетости.

Градско позориште „Семберија“ Бијељина ће у 2021. години ускладити и прилагодити свој рад у условима пандемије вируса Ковид 19, поштујући нарочито мјеру ограничења максималног броја присутних на јавним манифестацијама и друге мјере Владе Републике Српске и одлуке Кризног штаба Града Бијељине. То значи да је планирани програм сачињен у најбољој намјери, али да су могућа одступања и у погледу предвиђених термина, као и измјена аутора пројеката.

План рада базиран је на приједлогу финансијског плана, и у директној је вези са реализацијом њега.

**Приједлог основног репертоара**

За 2021. годину планиране су активности Градског позоришта „Семберија“, према распореду како слиједи. За сваку репертоарску јединицу, а прије почетка рада, биће донесена посебна одлука Умјетничког савјета која садржи и приједлог калкулација, а у оквирима предложеног буџета.

1. **Миливоје Млађеновић: *Чудне звери на провери* - режија: Давид Алић**

**(премијера јануар/фебруар 2021)**

У драми за дјецу Чудне звери на провери појављују се ликови преузети из поезије, али и из прозе (Плави Зец, „једини на свету” и Вук, „обично зелен”). Јасне су асоцијације на Радовићевог плавог зеца и Ћопићевог зеленог вука. Игра литерарних асоцијација истовремено је и нонсенсна игра; у овом драмском тексту све се врти у круг, нема почетка и краја, све ће се завршити, можда, кад Годо дође. Ово је драмски текст изразито модерне фактуре који може бити плодотворна провокација за редитеља и глумце.

1. ***Гласови предграђа*, драмска поезије Љубомира Симовића. Поетски театар**

**(Избор и сценска поставка Валентина Видаковић)**

**(премијера јануар/ фебруар 2021)**

Изванредну лирску Поезију Љубомира Симовића (аутора антологијских драма *Путујуће позориште Шопаловић, Хасанагиница, Чудо у Шаргану, Бој на Косову)* карактерише изразита драмска напетост и обрти у свега неколико строфа. Поетски театар саткан од његових пјесама истовремено је у функцији промотивне активности – најаве представе великог формата, *Хасанагиница,* која ће бити реализована када се за то створе организациони, кадровски, финансијски и други предуслови.

1. **Aнтон Павлович Чехов: *Иванов*  – адаптација и режија Давид Алић**

**(премијера април 2021)**

Представа ће бити базирана на теми самоубиства излученој из Чеховљевог *Иванова*, односно питања да ли је Иванов одлучио да се убије у последњој секунди комада или је то његова помисао од почетка самог комада? Редитељска замисао је да се одређени, за елаборацију назначене теме битни дијелови драме „помијешају“ са личним искуствима ансамбла представе и ауторског тима или са искуствима која су нам позната. Некада би ти прелази били крајње суптилни, а некада би поређења била врло јасно изражена. Одабрана тема је изузетно актуелна међу младима, али до сада недовољно умјетнички артикулисана.

1. **Горан Ибрајтер*: Срце више није моје* , режија: Иван Петровић**

**(Премијера септембар 2021)**

Дуодрама о поновном сусрету бивших супружника након рата у Босни и деценијске раздвојености, проблематизује не само питања емотивног, етничког, социјалног, односно људског идентитета, него и феномен трагичког усуда „малог човјека у вихору великих историјских збивања.**“**

1. **Коста Трифковић: *Мила***

**режија и адаптација: Миливоје Млађеновић**

**(премијера октобар 2021)**

У овој комичној модрами ријеч је о проблему с којим се сусрећу скоро сви млади глумци при покушајима грађења каријере. Осавремењивање Трифковићеве драме, смијештање у савремени простор и вријеме у форми театра у театру, повећава њено комично дејство.

1. **Љубомир Симовић: *Хасанагиница*, режија: Душан Тузланчић**

**(копродукција са Српским народним позориштем Нови Сад,**

**премијера- децембар 2021/фебруар 2022)**

Ништа лакше него прочитати Хасанагиницу на начин да је драма главне јунакиње централизована, а сви остали ликови грађени као допуна слика и атмосфера, које појашњавају њену трагедију. Тежња је редитеља да у овом читању у први план, између осталог, изађе и Хасанагина драма. Је ли он негативац, зато што је једном у животу, у љутњи донео пријеку одлуку? Треба ли га читати као негативца? Ко то од нас није барем једном урадио тако? Посебан аспект представе би била и сценска студија о утицају Симовићеве поезије на карактеризацију ликова и настанак драмских сукоба. *Хасанагиница*, би требало, у овом новом виду, да још једном демонстрира њену умјетничку снагу, универзалност исказа и племенитост која из ње извире, у контексту свих збивања у овом региону у коме се вијековима преплићу специфичан, врло осјетљив српски и босански менталитет. Представа би окупила врхунски ауторски тим из региона (сценограф, костимограф, аутор музике, сарадници за сценски покрет и сценски говор), и била продукцијски достојан репрезент величине и озбиљности овог драмског класика.

**Замјенски, резервни програм:**

* ***Морнар без компаса*,   
  драмска поезија Мирослава Антића. Поетски театар**

**(Избор и сценска поставка Валентина Видаковић)\***

Двојност пјесничког лика Мирослава Антића као једног од погрешно прочитаних пјесника послужиће као полазна мисао у стварању поетског театра. На једној страни је естрадни пјесник као општеприхваћено лице Мирославе Антића. Тако доживљен пјесник стоји у супортности са Антићевим скривеним пјесничким лицем тужног и разочараног човјека. Умјетничка жеља је да се демистификује Антић као умјетник и ослободи „ропства једној књизи“.

* **Уго Бети: З*лочин на козјем острву,* режија: Душан Тузланчић\***

У забитом и неприступачном предјелу један незнанац уноси немир у свијет три усамљене рођаке, ослобађа и распаљује њихове потиснуте страсти. Оне свој изгубљени мир враћају ритуалним убијањем странца. Представа која би била рађена у оквиру љетњег програма има амбицију да значењски изоштри и помјери питање преиспитивања властитог идентитета у драми италијанског писца Уга Бетија.

\* Ове представе биће реализоване уколико из било ког разлога дође до немогућности реализације неке од планираних, раније наведених представа

**ПРАТЕЋИ ПРОГРАМИ**

Фебруар: **МЛАДЕ НАДЕ**

Циклус: Јавно читање неизвођених драмских текстова (Са конкурса Стеријиног позорја и других институција)

*Септембар:* ***ПОРТРЕТ ВОЈИСЛАВА БРАЈОВИЋА***

Циклус: вече са драмским умјетником

*Октобар:* ***ПЕТЕР ХАНДКЕ У НАРОДНОМ ПОЗОРИШТУ РЕПУБЛИКЕ СРПСКЕ***

Циклус: Промоција књиге из области позоришта

*Новембар:* ***ПРОФЕСИОНАЛИЗАМ ПОЗОРИШТА У РЕПУБЛИЦИ СРПСКОЈ***

Циклус: Позоришна трибина

*Децембар:* ***МИСИЈА ГРАДСКИХ ПОЗОРИШТА: ИСКУСТВА ИЗ СЛОВЕНИЈЕ***

Циклус: Позоришна трибина

**ГОСТОВАЊА У ЗЕМЉИ И РЕГИОНУ, ДОМАЋИ ФЕСТИВАЛИ**

ГП „Семберија“ планира гостовања у следећим позориштима са којима је постигнут договор о размјени гостовања на бази реципроцитета: Народно позориште „Стерија“ Вршац, Народно позориште Сомбор, Позориште младих Нови Сад, Народно позориште Пирот, Прешерново гледалишче Крањ, Местно гледалишче Птуј, Народно позориште Тузла, Позориште Приједор.

Градско позориште „Семберија“ организоваће током године гостовања ових позоришта на сцени у Бијељини.

Учешће на позоришним фестивалима је немогуће планирати са извијесношћу, јер то зависи од устројства фестивала и пропозиција и селектора, али ће представе бити понуђене свим релевантним фестивалима у земљи и региону.

**ОСТАЛЕ ОПЕРАТИВНЕ АКТИВНОСТИ**

- формирање Драмског студија за младе

- формирање Клуба пријатеља Позоришта,

- организација Седмице отворених врата (упознавање ученика, студената и грађанства са начином рада у позоришту)

- покретање иницијативе за успоставу трајног система синхронизације календара догађаја између културних институција, а под окриљем Одјељења за друштвене дјелатности

- формирање техничког сектора позоришта,

- стручна едукација ангажованих радника,

- промотивна активност – повећање видљивости Позоришта (на згради ЦЗК, на властитим рекламни паноима, као и у самом Центру за културу)

- брендирање простора предвиђених за Позориште,

- договор о трајном коришћењу простора за обављање позоришне дјелатности (пробне сале, канцеларије, фоајеи, гардеробе, складишни простор за декор, костиме, техничку опрему, што ће ускоро, са повећањем продукције, постати озбиљан проблем)

- приједлог плана реструктурирања дјелатности Центра за културу у складу с новоустановљеном дјелатношћу институционалног позоришта под истим кровом - установљавање позоришних правила на нивоу града (стручна селекција гостовања других позоришта и појединаца, подизање квалитета ученичких смотри, стручна валидација постојећих фестивала у граду)

- израда правилника, упутстава и других аката.

***НАПОМЕНА:*** На основу програма биће израђен детаљан план, одмах по престанку важења мјера о ограниченом броју посјетилаца на јавним манифестацијама.

Иван Петровић

в. д. директора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_